Konvencijų sąrašų pakeitimai turi tiesioginių padarinių narkotikų kontrolės Sąjungos teisės aktų taikymo sričiai visose valstybėse narėse. 2004 m. spalio 25 d. Tarybos pamatinio sprendimo 2004/757/TVR, nustatančio būtiniausias nuostatas dėl nusikalstamų veikų sudėties požymių ir bausmių neteisėtos prekybos narkotikais srityje (toliau – Pamatinis sprendimas), 1 straipsnio 1 dalyje nustatyta, kad tame pamatiniame sprendime „narkotikai“ yra bet kuri iš medžiagų, kurioms taikoma Narkotinių medžiagų konvencija arba Psichotropinių medžiagų konvencija, ir bet kuri iš medžiagų, išvardytų Pamatinio sprendimo priede. Todėl pamatinis sprendimas taikomas medžiagoms, įtrauktoms į Narkotinių medžiagų konvencijos ir Psichotropinių medžiagų konvencijos sąrašus. Taigi bet kokie šių konvencijų sąrašų pakeitimai turi tiesioginį poveikį bendroms ES taisyklėms ir keičia jų taikymo sritį pagal Sutarties dėl Europos Sąjungos veikimo (SESV) 3 straipsnio 2 dalį. Taip yra nepriklausomai nuo to, ar atitinkamai medžiagai jau taikomos kontrolės priemonės Sąjungoje.

CND sprendimai dėl medžiagų įtraukimo į sąrašus yra „teisinę galią turintys aktai“, kaip apibrėžta SESV 218 straipsnio 9 dalyje. Vadovaujantis Narkotinių medžiagų konvencija ir Psichotropinių medžiagų konvencija, CND sprendimai automatiškai tampa privalomi, nebent per nustatytą laikotarpį viena iš šalių sprendimą pateikia ECOSOC peržiūrėti. ECOSOC sprendimai šiuo klausimu yra galutiniai. CND sprendimai dėl medžiagų įtraukimo į sąrašus taip pat turi teisinį poveikį ES teisės sistemai remiantis Sąjungos teise, nes jie gali turėti lemiamos įtakos ES teisės aktų turiniui, visų pirma Tarybos pamatiniam sprendimui 2004/757/TVR. Konvencijų sąrašų pakeitimai turi tiesioginių padarinių šios ES teisinės priemonės taikymo sričiai.

(7)Sąjunga nėra Narkotinių medžiagų konvencijos ir Psichotropinių medžiagų konvencijos šalis. Narkotinių medžiagų komisijoje, kurioje 2023 m. kovo mėn. balsavimo teisę turės dvylika valstybių narių, ji turi stebėtojos statusą be balsavimo teisių. Todėl būtina, kad Taryba įgaliotų valstybes nares išreikšti Sąjungos poziciją dėl medžiagų įtraukimo į Bendrosios narkotinių medžiagų konvencijos ir Psichotropinių medžiagų konvencijos sąrašus, kadangi sprendimai dėl naujų medžiagų įtraukimo į konvencijų sąrašus priklauso išimtinei Sąjungos kompetencijai;

(12)todėl valstybės narės turėtų laikytis pozicijos įtraukti ADB-BUTINACA į Psichotropinių medžiagų konvencijos II sąrašą;

(13)remiantis Ekspertų komiteto vertinimu, protonitazenas (IUPAC pavadinimas: N,N-dietil-5-nitro-2-[(4-propoksifenil)metil]-1-H-benzimidazol-1-etanaminas) yra benzimidazolo opioidas. Protonitazenas pirmą kartą susintetinas kaip morfino pakaitalas, tačiau patvirtinto protonitazeno naudojimo gydymo tikslais nėra. Yra pakankamai įrodymų, kad protonitazenu yra piktnaudžiaujama arba gali būti piktnaudžiaujama ir kad tai gali tapti visuomenės sveikatos ir socialine problema, todėl yra pateisinama šiai medžiagai taikytina tarptautinė kontrolė. Todėl PSO rekomenduoja protonitazeną įtraukti į Narkotinių medžiagų konvencijos I sąrašą;

(14)protonitazeno aptikta dviejose valstybėse narėse ir bent trijose valstybėse narėse jam taikomos kontrolės priemonės. Protonitazeną šiuo metu aktyviai stebi Europos narkotikų ir narkomanijos stebėsenos centras. EMCDDA apie sunkius nepageidaujamus reiškinius, susijusius su protonitazenu, nepranešta;

(15)todėl valstybės narės turėtų laikytis pozicijos įtraukti protonitazeną į Narkotinių medžiagų konvencijos I sąrašą;

(16)remiantis Ekspertų komiteto vertinimu, etazenas (IUPAC pavadinimas: 2-[(4-etoksifenil)metil]-N,N-dietil-1H-benzimidazol-1-etanaminas) yra iš benzimidazolo gaunamas sintetinis opioidas, kuris savo chemine sandara ir farmakologiškai į I sąraše nurodytas narkotines medžiagas (pagal 1961 m. Jungtinių Tautų konvencijas), kaip antai į klonitazeną, etonitazeną ir izotonitazeną. Buvo tiriamos etazeno analgetinės savybės, tačiau apie etazeno naudojimą medicinoje nėra žinoma. Yra pakankamai įrodymų, kad etazenu yra piktnaudžiaujama arba gali būti piktnaudžiaujama ir kad tai gali tapti visuomenės sveikatos ir socialine problema, todėl yra pateisinama šiai medžiagai taikytina tarptautinė kontrolė. Todėl PSO rekomenduoja etazeną įtraukti į Narkotinių medžiagų konvencijos I sąrašą;

(17)etazeno aptikta aštuoniose valstybėse narėse ir bent penkiose valstybėse narėse jam taikomos kontrolės priemonės. Etazeną šiuo metu aktyviai stebi Europos narkotikų ir narkomanijos stebėsenos centras. Jis siejamas su sunkiais nepageidaujamais reiškiniais, įskaitant keturis mirties atvejus, apie kuriuos pranešė dvi valstybės narės;

(18)todėl valstybės narės turėtų laikytis pozicijos įtraukti etazeną į Narkotinių medžiagų konvencijos I sąrašą;

(19)remiantis Ekspertų komiteto vertinimu, etonitazepinas (IUPAC pavadinimas: 2-[(4-etoksifenil)metil]-5-nitro-1-(2-pirolidin-1-iletil)-1H-benzoimidazolas) yra iš benzimidazolo gaunamas sintetinis opioidas, kuris savo chemine sandara ir farmakologiškai panašus į I sąraše nurodytas narkotines medžiagas (pagal 1961 m. Jungtinių Tautų konvencijas), kaip antai į etonitazeną. Buvo tiriamos etonitazepino analgetinės savybės, tačiau apie etonitazepino naudojimą medicinoje nėra žinoma. Yra pakankamai įrodymų, kad etonitazepinu yra piktnaudžiaujama arba gali būti piktnaudžiaujama ir kad tai gali tapti visuomenės sveikatos ir socialine problema, todėl yra pateisinama šiai medžiagai taikytina tarptautinė kontrolė. Todėl PSO rekomenduoja etonitazepiną įtraukti į Narkotinių medžiagų konvencijos I sąrašą;

(20)etonitazepino aptikta šešiose valstybėse narėse ir bent dviejose valstybėse narėse jam taikomos kontrolės priemonės. Etonitazepinas, panašiai kaip ir kiti nauji opioidai, gali būti parduodamas kaip kontroliuojamų opioidų pakaitalas, dėl jo Europos Sąjungos ankstyvojo perspėjimo sistemoje paskelbtas pranešimas apie pavojų visuomenės sveikatai. Etonitazepiną šiuo metu aktyviai stebi Europos narkotikų ir narkomanijos stebėsenos centras. Viena šalis pranešė apie vieną mirties atvejį, kai buvo patvirtintas etonitazepino poveikis;

(21)todėl valstybės narės turėtų laikytis pozicijos įtraukti etonitazepiną į Narkotinių medžiagų konvencijos I sąrašą;

(22)remiantis Ekspertų komiteto vertinimu, 2-metil-AP-237 (IUPAC pavadinimas: 1-{2-metil-4-[(2E)-3-fenilprop-2-en-1-il]piperazin-1-il}butan-1-onas) yra sintetinis opioidas, paprastai klasifikuojamas kaip 1-cinamilpiperazinas. Nėra žinoma apie 2-metil-AP-237 naudojimą gydymo tikslais, jai nėra suteiktas vaisto rinkodaros leidimas. Yra pakankamai įrodymų, kad 2-metil-AP-237 yra piktnaudžiaujama arba gali būti piktnaudžiaujama ir kad tai gali tapti visuomenės sveikatos ir socialine problema, todėl yra pateisinama šiai medžiagai taikytina tarptautinė kontrolė. Todėl PSO rekomenduoja 2-metil-AP-237 įtraukti į Narkotinių medžiagų konvencijos I sąrašą;

(23)2-metil-AP-237 aptikta šešiose valstybėse narėse ir bent keturiose valstybėse narėse jai taikomos kontrolės priemonės. Ji siejama su sunkiais nepageidaujamais reiškiniais, įskaitant mirties atvejį;

(24)todėl valstybės narės turėtų laikytis pozicijos įtraukti 2-metil-AP-237 į Narkotinių medžiagų konvencijos I sąrašą;

(25)remiantis Ekspertų komiteto vertinimu, alfa-PiHP (α-PiHP, IUPAC pavadinimas: 4-metil-1-fenil-2-(pirolidin-1-il)pentan-1-onas) yra sintetinis katinonas. Nėra žinoma apie alfa-PiHP naudojimą gydymo tikslais, jai nėra suteiktas vaisto rinkodaros leidimas. Yra pakankamai įrodymų, kad alfa-PiHP yra piktnaudžiaujama arba gali būti piktnaudžiaujama ir kad tai gali tapti visuomenės sveikatos ir socialine problema, todėl yra pateisinama šiai medžiagai taikytina tarptautinė kontrolė. Todėl PSO rekomenduoja alfa-PiHP įtraukti į Psichotropinių medžiagų konvencijos II sąrašą;

(26)alfa-PiHP aptikta 18 valstybių narių ir bent septyniose valstybėse narėse jai taikomos kontrolės priemonės. Dėl alfa-PiHP Europos Sąjungos ankstyvojo perspėjimo sistemoje paskelbtas pranešimas apie pavojų visuomenės sveikatai. Ji siejama su sunkiais nepageidaujamais reiškiniais, įskaitant keturis mirties atvejus, apie kuriuos pranešė viena valstybė narė, jos taip pat nustatyta biologiniuose mėginiuose, siejamuose su sunkiais nepageidaujamais reiškiniais, apie kuriuos pranešė keturios valstybės narės;

(27)todėl valstybės narės turėtų laikytis pozicijos įtraukti alfa-PiHP į Psichotropinių medžiagų konvencijos II sąrašą;

(28)remiantis Ekspertų komiteto vertinimu, 3-metilmetkatinonas (3-MMC, IUPAC pavadinimas: 2-(metilamino)-1-(3-metilfenil)propan-1-onas) yra tarptautiniu mastu kontroliuojamo 4-metilmetkatinono (4-MMC, mefedronas, Psichotropinių medžiagų konvencijos II sąrašas) sintetinis katinonas ir padėties izomeras. 2016 m. atlikta kritinė 3-MMC peržiūra, tačiau buvo nuspręsta paprašyti kitos kritinės peržiūros, kuri būtų apsvarstyta vėlesniame posėdyje, kol bus gauta daugiau informacijos. Rasta patentų paraiškų, be kita ko, dėl 3-MMC naudojimo, tačiau dabartinių klinikinių tyrimų dėl 3-MMC naudojimo gydymo tikslais nenustatyta. Be to, Sąjungoje 3-MMC nėra naudojama pagal pripažintą medicininę paskirtį žmonėms skirtuose arba veterinariniuose vaistuose;

(29)3-MMC keliamą riziką įvertino Europos narkotikų ir narkomanijos stebėsenos centro mokslinis komitetas, be to, Komisijos deleguotąja direktyva (ES) 2022/1326 medžiaga 3-MMC jau buvo įtraukta į termino „narkotikas“ apibrėžtį pagal Pamatinį sprendimą 2004/757/TVR. 3-MMC šiuo metu aktyviai stebi Europos narkotikų ir narkomanijos stebėsenos centras. Atliekant rizikos vertinimą 2021 m. lapkričio mėn. 3-MMC aptikta 23 valstybėse narėse. Penkios valstybės narės pranešė apie 27 mirties atvejus, kai buvo patvirtintas 3-MMC poveikis, o keturios valstybės narės pranešė apie 14 ūmaus nemirtino apsinuodijimo atvejų, kai buvo patvirtintas 3-MMC poveikis;

(30)todėl valstybės narės turėtų laikytis pozicijos įtraukti 3-MMC į Psichotropinių medžiagų konvencijos II sąrašą;

(31)tikslinga nustatyti poziciją, kurios Sąjungos vardu turi būti laikomasi Narkotinių medžiagų komisijoje, kadangi sprendimai dėl šių devynių medžiagų įtraukimo į įvairius sąrašus gali labai paveikti Sąjungos teisės aktų, visų pirma Pamatinio sprendimo 2004/757/TVR, turinį;